**Nýheimar þekkingarsetur**

Starfsáætlun 2018

Eftirfarandi er starfsáætlun Nýheima þekkingarseturs fyrir árið 2018. Starfsáætlunin er ekki tæmandi listi heldur talin upp helstu verkefni þekkingarsetursins á komandi ári. Eftir sem áður er rekstur setursins og umsýsla því tengdu stór hluti af starfseminni auk tilfallandi viðburða og verkefna.

**Nýheimaverkefni**

**Samstarf við FAS - Tómstundanám**Samstarfssamningur NÞ og FAS um umsjón og stuðning verkefnastjóra Nýheima þekkingarseturs við félagslíf nemenda í FAS gildir til loka vorannar 2018. Kristín Vala verkefnastjóri sinnir verkefninu fyrir hönd Nýheima. Í lok vorannar verður tekin ákvörðun um hvort áframhald verður á samstarfinu haustið 2018.
 **Háskólanemendur**Nýheimar þekkingarsetur hefur tekið við þjónustu við háskólanemendur á Hornafirði. Fyrstu prófalotu í umsjón Nýheima er lokið og framundan eru sjúkrapróf í janúar. Talsverð umsýsla er í kringum lokapróf háskólanna í lok hverrar annar. Hluti af þjónustu við háskólanema hefur verið að útvega námsaðstöðu í Nýheimum. Í upphafi árs verður unnið að útfærslu á ýmsum málum því tengdu í samráði við Sveitarfélagið Hornafjörð sem leigir út rými á neðri hæð Nýheima.

**SASS**Óbreytt fyrirkomulag verður á samstarfi við SASS og mun Guðrún Ásdís áfram sinna ráðgjöf og þjónustu í samræmi við samstarfssamning Nýheima og SASS. Vonir standa til að samstarfssamningur verði endurnýjaður á fyrstu mánuðum ársins.
 **Hornafjörður – lifandi kennslustofa**Langtíma samstarfsverkefni um fjölþætta fræðslu og miðlun upplýsinga um loftslagsbreytingar. Tilgangurinn er að Hornafjörður verði miðstöð fræðslu og miðlunar upplýsinga um loftslagsbreytingar á Íslandi. Þá er fyrirséð að Lifandi kennslustofa hýsi samfélagsleg verkefni og standi fyrir fræðslu á sviði umhverfismála og náttúruverndar.Verkefnastjórn með Lifandi kennslustofu er í Þekkingarsetrinu og undir þann hatt falla verkefni sem þekkingarsetrið ber ábyrgð á eða tekur þátt í með einum eða öðrum hætti.

* **LUNG – Loftslagsskóli unga fólksins**Markmið Loftslagsskóla unga fólksins er að standa fyrir 5 daga fræðslu fyrir áhugasöm ungmenni á aldrinum 18 – 24 ára hvaðanæva af landinu um loftslagsbreytingar og áhrif þeirra á náttúrufar og mannlíf á jörðinni. Áður hefur verið sótt um styrk fyrir verkefnið en án árangurs. Stefnt er að því að sækja um að nýju fyrir verkefnið í innlenda eða erlenda sjóði.
* **Loftslag og leiðsögn**Verið er að leggja lokahönd á verkefnið Loftslag og leiðsögn sem fól í sér gerð fræðsluefnis um loftslagsbreytingar fyrir leiðsögufólk. Efnið er komið á vef Nýheima en unnið er að lokafrágangi. Við tekur að kynna efnið og einnig að vinna að því að viðhalda vefnum og miðla þar nýju efni eftir atvikum.

Starfshópur um lifandi kennslustofu mun áfram vinna að mótun og framgöngu ýmissa verkefna á sviði umhverfismála

**Stoðviðburðir**

Stefnt er að því að Nýheimar standi fyrir viðburðum í tengslum við stoðir setursins, einum viðburði á önn. Árið 2018 er stefnt að menningartengdum viðburði annars vegar og nýsköpunartengdum hins vegar.

**Ýmis önnur verkefni:**

* Endurgerð NEED bæklinga um jarðfræði og fugla á Suðausturlandi
* Teymi Nýheima
* Nýheimafréttir
* Heimasíða NÞ

**Innlent samstarf**

**Þjóð og þekking - Rannsókn á byggðaráhrifum þekkingarsetra**Verkefnið snýr í meginatriðum að því að skerpa sýn á stöðu, hlutverk og árangur þekkingarsetra á landsbyggðinni. Verkefnið felur í sér úttekt á innri starfsemi þekkingarsetra og könnun á stöðu þeirra gagnvart nærsamfélaginu. Nýheimar þekkingarsetur og Rannsóknasetur Háskóla Íslands á Höfn vinna ásamt Þekkingarneti Þingeyinga og Háskólafélagi Suðurlands að mótun umsóknar fyrir verkefnið í samkeppnissjóð. Anna Guðrún Edvardsdóttir menntunarfræðingur mun einnig koma að vinnu hópsins.

**Samstarf við ÞÞ Húsavík**Stefnt er að frekari mótun samstarfs við Þekkingarnet Þingeyinga á Húsavík. Ráðgert er að fulltrúar setranna fundi í upphafi árs til að ræða möguleg samstarfsverkefni setranna. Milli NÞ og ÞÞ er samstarfssamningur sem meðal annars felur í sér samstarf um rannsóknastarf.

**Erlent samstarf**

**Sjálfbærir Norrænir bæir**
Nýheimar þekkingarsetur mun koma að verkefnastjórnun og framkvæmd verkefnisins *„Attractive towns: Green redevelopment, competitive Nordic urban regions“* sem Sveitarfélagið Hornafjörður tekur þátt í. Verkefnið er til tveggja ára eða út árið 2019. Verkefnastjórar verkefnisins eru tveir, einn frá SVH og einn frá NÞ, munu þeir eiga samstarf um stjórnun, skipulagningu og framkvæmd verkþátta heima í héraði. Gert er ráð fyrir talsverðum ferðalögum, innanlands og utan vegna verkefnisins. Hugrún Harpa sinnir verkefninu fyrir hönd Nýheima.
 **Impact**Verkefnahugmynd sem felur í sér þróun aðferðar til að meta stöðu þekkingarsetra á landsbyggðinni. Verkefnið er í senn innlent og erlent samstarfsverkefni alls níu þekkingarsetra. Sótt var um styrk fyrir verkefninu til Erasmus+ árið 2016, umsókninni var hafnað. Samstarfsaðilar verkefnisins munu funda í upphafi árs og stefnt er að því að sækja að nýju um að lokinni endurskoðun og endurbótum. Verkefnið er í grunninn samstarfsverkefni Þekkingarsetursins Nýheima, CFL/HUTB í Söderhamn og ITU (Kennarasamband Írlands).

**OF 2**Af frumkvæði Nýheima er sá samstarfshópur sem stóð að verkefninu Opposing Force að skoða þann möguleika að sækja um styrk í Youth hluta Erasmus+ í mars. Um er að ræða hugmynd um að gera framhaldsverkefni af OF sem miðar að ungu fólki. Hugmyndin er á frumstigum og stefnt er að fundi um miðjan janúar með hópnum.

**KICK**Nýheimar þekkingarsetur voru aðilar að umsókn um undirbúningsstyrk fyrir fjölþjóðlegt byggðaþróunartengt verkefni. Verkefnið hlaut undirbúningsstyrk og mun setrið vinna ásamt samstarfsaðilum að mótun umsóknar fyrir verkefnið til NPA. Óráðið er hvort setrið verður full partner eða associate partner.